5,6 millioner nye gule sundhedskort er på vej ud i danskernes postkasser i disse dage, men forsendelsen af kortene møder nu kritik.

Hver kuvert har nemlig påklistret et synligt mærkat, der minder os om, at vi skal bestille det blå EU-sygesikringskort, som træder i kraft i næste måned.

Den synlige påmindelse viser alt for åbenlyst, at brevet indeholder personfølsomme oplysninger, mener Enhedslistens retsordfører Pernille Skipper:

- Det står jo stort set på konvolutten 'åben mig, jeg har et personnummer indeholdt i brevet'. Det er selvfølgelig et problem, siger hun.

Læs også : Grafik: Se hvordan du er dækket i udlandet med det blå sygesikringskort

Helt absurd

Det er Sundhedsministeriet, der står bag klistermærkatet med påmindelsen. Men ministeriet er helt gal på den, mener Venstre:

- Hvis ikke det var så alvorligt, så ville man jo dø af grin over det her, fordi det er jo simpelthen helt totalt absurd, siger it-ordfører Michael Aastrup Jensen.

- Her taler vi om noget, der burde være total sikring omkring, men så sørger man nærmest for den største reklame i verden for, at her er noget vigtigt, og her er noget personfølsomt, så tag endelig det, hvis du vil noget ondt med det, forklarer han.

Bange for identitetstyveri

Skuespiller Thomas Milton er én af dem, der har modtaget det nye sundhedskort.

- Vi er alle sammen blevet tudet ørene fulde af, at vi skal passe rigtig godt på vores CPR-nummer, da man jo ikke kan få et nyt, så jeg studsede meget over den kuvert, jeg fik, siger han.

Den synlige afsender får Thomas Milton til at frygte, at sundhedskortet ender i forkerte hænder.

- Vi er fire i husstanden, og jeg har kun modtaget de tre, så lige nu ved jeg ikke, hvor det sidste er, siger den københavnske skuespiller.

Tillid til posten

DR Nyheder har ingen meldinger om, at der er blevet stjålet breve med de personfølsomme oplysninger.

Og Sundhedsministeriet skriver i en mail, at man her ikke er blevet gjort opmærksom på, at der kan være sikkerhedsmæssige problemer forbundet med at få påtrykt kampagnelogoet på kuverterne.